CELEX: 32022R1037
Language: sk
Date: 2022-06-29 00:00:00
Title: Nariadenie Komisie (EÚ) 2022/1037 z 29. júna 2022, ktorým sa mení príloha II k nariadeniu Európskeho parlamentu a Rady (ES) č. 1333/2008 a príloha k nariadeniu Komisie (EÚ) č. 231/2012, pokiaľ ide o používanie glykolipidov ako konzervačnej látky v nápojoch (Text s významom pre EHP)

30.6.2022   
               
               
                  SK
               
               
                  Úradný vestník Európskej únie
               
               
                  L 173/52
               
            
         NARIADENIE KOMISIE (EÚ) 2022/1037
         z 29. júna 2022,
         ktorým sa mení príloha II k nariadeniu Európskeho parlamentu a Rady (ES) č. 1333/2008 a príloha k nariadeniu Komisie (EÚ) č. 231/2012, pokiaľ ide o používanie glykolipidov ako konzervačnej látky v nápojoch
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 14,
         so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,
         keďže:
         
                     (1)
                  
                  
                     V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky schválené na používanie v potravinách a podmienky ich používania.
                  
               
                     (2)
                  
                  
                     V prílohe k nariadeniu Komisie (EÚ) č. 231/2012 (3) sa stanovujú špecifikácie prídavných látok v potravinách uvedených v prílohách II a III k nariadeniu (ES) č. 1333/2008.
                  
               
                     (3)
                  
                  
                     Zoznam Únie obsahujúci prídavné látky v potravinách a špecifikácie prídavných látok v potravinách sa môže aktualizovať v súlade so spoločným postupom uvedeným v článku 3 ods. 1 nariadenia (ES) č. 1331/2008, a to buď na podnet Komisie, alebo na základe žiadosti členského štátu alebo zainteresovanej strany.
                  
               
                     (4)
                  
                  
                     V decembri 2019 bola Komisii predložená žiadosť o povolenie používania glykolipidov ako konzervačnej látky v ochutených nápojoch, niektorých ďalších výrobkoch patriacich do kategórie 14.1 „nealkoholické nápoje“ a v nealkoholickom pive a sladových nápojoch.
                  
               
                     (5)
                  
                  
                     Európsky úrad pre bezpečnosť potravín (ďalej len „úrad“) vyhodnotil bezpečnosť navrhovaného použitia glykolipidov ako prídavnej látky v potravinách. V stanovisku úradu (4) prijatom 4. mája 2021 sa stanovil prijateľný denný príjem vo výške 10 mg/kg telesnej hmotnosti na deň. Úrad uviedol, že najvyšší odhad expozície 3,1 mg/kg telesnej hmotnosti na deň u batoliat je v rámci stanoveného prijateľného denného príjmu, a dospel k záveru, že expozícia glykolipidom nevyvoláva bezpečnostné riziko pri použitiach a množstvách, ktoré navrhol žiadateľ.
                  
               
                     (6)
                  
                  
                     Glykolipidy sa získavajú z huby Dacryopinax spathularia fermentáciou. Glykolipidy, ak sa používajú ako konzervačná látka, predlžujú trvanlivosť nápojov, keďže ich chránia pred skazením spôsobeným mikroorganizmami a tlmia rast patogénnych mikroorganizmov. Glykolipidy sú účinné proti kvasinkám, plesniam a grampozitívnym baktériám a môžu slúžiť ako alternatíva k iným konzervačným látkam, ktoré sú v súčasnosti povolené v nápojoch.
                  
               
                     (7)
                  
                  
                     Preto je vhodné povoliť používanie glykolipidov ako konzervačnej látky v nápojoch, na ktoré sa vzťahuje žiadosť, a prideliť tejto prídavnej látke číslo E 246.
                  
               
                     (8)
                  
                  
                     Špecifikácie glykolipidov (E 246) by sa mali zahrnúť do prílohy k nariadeniu (EÚ) č. 231/2012, keď sa táto látka prvý raz zapíše do zoznamu Únie obsahujúceho prídavné látky v potravinách stanoveného v prílohe II k nariadeniu (ES) č. 1333/2008.
                  
               
                     (9)
                  
                  
                     Nariadenie (ES) č. 1333/2008 a nariadenie (EÚ) č. 231/2012 by sa preto mali zodpovedajúcim spôsobom zmeniť.
                  
               
                     (10)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha II k nariadeniu (ES) č. 1333/2008 sa mení v súlade s prílohou I k tomuto nariadeniu.
         
         
            Článok 2
            Príloha k nariadeniu (EÚ) č. 231/2012 sa mení v súlade s prílohou II k tomuto nariadeniu.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. júna 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 354, 31.12.2008, s. 16.
         
            (2)  Ú. v. EÚ L 354, 31.12.2008, s. 1.
         
            (3)  Nariadenie Komisie (EÚ) č. 231/2012 z 9. marca 2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008 (Ú. v. EÚ L 83, 22.3.2012, s. 1).
         
            (4)  Vestník EFSA (EFSA Journal) (2021) 19(6):6609.
      
      
         
            PRÍLOHA I
            Príloha II k nariadeniu (ES) č. 1333/2008 sa mení takto:
            
                        a)
                     
                     
                        V bode 3 časti B „Prídavné látky iné ako farbivá a sladidlá“ sa za zápis týkajúci sa prídavnej látky E 243 vkladá tento nový zápis:
                        
                                    „E 246
                                 
                                 
                                    Glykolipidy“
                                 
                              
                  
                        b)
                     
                     
                        Časť E sa mení takto:
                        
                                    1.
                                 
                                 
                                    V kategórii 14.1.4 (Ochutené nápoje) sa za zápis týkajúci sa E 242 vkladá zápis týkajúci sa E 246 (Glykolipidy):
                                    
                                                 
                                             
                                             
                                                „E 246
                                             
                                             
                                                Glykolipidy
                                             
                                             
                                                50
                                             
                                             
                                                 
                                             
                                             
                                                okrem nápojov na báze mlieka“
                                             
                                          
                              
                                    2.
                                 
                                 
                                    V kategórii 14.1.5.2 (Iné) sa za zápis týkajúci sa E 242 vkladá zápis týkajúci sa E 246 (Glykolipidy):
                                    
                                                 
                                             
                                             
                                                „E 246
                                             
                                             
                                                Glykolipidy
                                             
                                             
                                                20
                                             
                                             
                                                (93)
                                             
                                             
                                                len tekuté čajové koncentráty a tekuté koncentráty ovocných a bylinných nálevov“
                                             
                                          
                              
                                    3.
                                 
                                 
                                    V kategórii 14.2.1 (Pivo a sladové nápoje) sa za zápisy týkajúce sa E 220 – E 228 vkladá zápis týkajúci sa E 246 (Glykolipidy):
                                    
                                                 
                                             
                                             
                                                „E 246
                                             
                                             
                                                Glykolipidy
                                             
                                             
                                                50
                                             
                                             
                                                 
                                             
                                             
                                                iba nealkoholické pivo a sladové nápoje“
                                             
                                          
                              
                  
      
      
         
            PRÍLOHA II
            V prílohe k nariadeniu (EÚ) č. 231/2012 sa za zápis týkajúci sa prídavnej látky v potravinách E 243 vkladá tento nový zápis:
            
               
                           „E 246 glykolipidy
                           
                        
                     
                           
                              Synonymá
                           
                        
                        
                            
                        
                     
                           
                              Definícia
                           
                        
                        
                           Prirodzene sa vyskytujúce glykolipidy sa získavajú fermentačným procesom s použitím divokého typu kmeňa MUCL 53181 huby Dacryopinax spathularia. Glukóza sa používa ako zdroj uhlíka. Následný proces bez rozpúšťadiel zahŕňa filtráciu a mikrofiltráciu na odstránenie mikrobiálnych buniek, zrážanie a premývanie pufrovanou vodou na účely čistenia. Výrobok je pasterizovaný a sušený rozprašovaním. Výrobný proces chemicky nemení glykolipidy ani nemení ich vnútorné zloženie.
                        
                     
                           CAS číslo
                        
                        
                           2205009-17-0
                        
                     
                           Chemický názov
                        
                        
                           Glykolipidy získané z Dacryopinax spathularia
                           
                        
                     
                           Rozbor
                        
                        
                           Nie menej než 93 % celkového obsahu glykolipidov v sušine
                        
                     
                           
                              Opis
                           
                        
                        
                           Béžový až svetlohnedý prášok, slabý charakteristický zápach
                        
                     
                           
                              Identifikácia
                           
                        
                        
                            
                        
                     
                           Rozpustnosť
                        
                        
                           Spĺňa (10 g/l vo vode)
                        
                     
                           pH
                        
                        
                           Medzi 5,0 a 7,0 (10 g/l vo vode)
                        
                     
                           Zakalenie
                        
                        
                           Najviac 28 NTU (10 g/l vo vode)
                        
                     
                           
                              Čistota
                           
                        
                        
                            
                        
                     
                           Obsah vody
                        
                        
                           Najviac 5 % (metóda Karla Fischera)
                        
                     
                           Proteíny
                        
                        
                           Najviac 3 % (faktor N × 6,25)
                        
                     
                           Tuk
                        
                        
                           Najviac 2 % (gravimetrické)
                        
                     
                           Sodík
                        
                        
                           Najviac 3,3 %
                        
                     
                           Arzén
                        
                        
                           nie viac ako 1 mg/kg
                        
                     
                           Olovo
                        
                        
                           Najviac 0,7 mg/kg
                        
                     
                           Kadmium
                        
                        
                           Najviac 0,1 mg/kg.
                        
                     
                           Ortuť
                        
                        
                           Najviac 0,1 mg/kg.
                        
                     
                           Nikel
                        
                        
                           Najviac 2 mg/kg
                        
                     
                           
                              Mikrobiologické kritériá:
                           
                        
                        
                            
                        
                     
                           Celkový počet aeróbnych mikroorganizmov:
                        
                        
                           Najviac 100 kolónií/g.
                        
                     
                           Kvasinky a plesne
                        
                        
                           Najviac 10 kolónií na gram
                        
                     
                           Koliformy
                        
                        
                           Najviac 3 MPN na gram
                        
                     
                           
                              Salmonella spp.
                        
                        
                           Neprítomné v 25 g“